《过平望驿有怀湖州李使君二首》
宋代·陈舜俞

柳色阴阴平望桥，春流西受霅溪潮。
玉楼有月清光远，苹渚生风丽思飘。
宁使簿书堆几案，已闻歌咏满渔樵。
酒船欲访乌程去，愁费金龟返画桡。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。